
ХҮҮХДИЙН ТӨЛӨӨ “ЗА БОЛ ЗААВАЛ ХИЙЕ” ҮНДЭСНИЙ
ХӨДӨЛГӨӨНИЙ ХЭРЭГЖИЛТИЙГ АЙМГИЙН ХЭМЖЭЭНД ЗОХИОН 
БАЙГУУЛАХ, АЖЛЫН УДИРДАМЖ

Нэг.Зорилго 

1.1.Үндэсний хөдөлгөөний зорилго нь  хүүхдийн эрхэд сөргөөр нөлөөлж буй бүх эрсдэлийг аймгийн хэмжээнд илрүүлэх арилгах, урьдчилан сэргийлэх, хариуцлагын тогтолцоог сайжруулж, олон талт тогтолцоог өргөжүүлэх замаар  хүүхдийн сайн сайхан байдлыг хангахад оршино.
1.2.Ажлын хэсэг нь үйл ажиллагаандаа холбогдох хууль тогтоомж, Засгийн газрын 2022 оны 479 дүгээр тогтоолоор баталсан “Хяналт шалгалт хийх нийтлэг журам” болон энэхүү удирдамжийг баримтална.

Хоёр.Зорилтууд
 
2.1.Хүүхдийн эрхийн зөрчил, эрсдэлийг эрт илрүүлэг, мэдээлэх, шийдвэрлэх, арилгах арга хэмжээг цахим болон олон нийтийн оролцоонд суурилан аймгийн хэмжээнд зохион байгуулах; 
2.2.Төр, иргэн, аж ахуйн нэгж, байгууллага хүүхдэд учирч болох гадаад, дотоод орчны эрсдэлийг үнэлж, хариу арга хэмжээ авах, дахин давтагдахаас  сэргийлэх хяналтыг сайжруулна.
2.3.Хүүхдийн эрхэд сөргөөр нөлөөлж буй эрсдэл, зөрчлийг олон нийтийн  анхааралд хүргэж, төр бизнес, иргэний нийгэм, иргэдийн хамтын оролцоо хариуцлагыг нэмэгдүүлж хүүхдэд ээлтэй хандлага, соёлыг төлөвшүүлнэ.
2.4.Хүүхдийн эрхийг дээдэлж, аюулгүй орчин бүрдүүлсэн иргэн, байгууллага, сургууль, аж ахуйн нэгжийн сайн туршлагыг түгээн дэлгэрүүлж, олон нийтийн оролцоог идэвхжүүлнэ.

Гурав. Зорилтуудын хүрээнд хэрэгжүүлэх арга хэмжээ

3.1.Хүүхдийг аливаа эрсдэлээс урьдчилан сэргийлэх, илэрсэн зөрчил, эрсдэлийг арилгах хүрээнд:
3.1.1.E-mongolia болон Еkids аппликейшнээр иргэд олон нийтээс эрсдэлийн мэдээллийг хүлээн авах, илрүүлэх;
3.1.2.Иргэдээс ирүүлсэн эрсдэлийн мэдээллийг ангилан бүртгэх, эрэмбэлэх тогтолцоо ажиллуулж, газрын зурагт суурилсан “Эрсдэлийн зураглал-map” хэлбэрээр гаргаж, эрсдэл өндөртэй бүсийг тодорхойлох; 
3.1.3.Хүүхдийн тусламжийн 108 утсанд хүүхдийн эрхийн зөрчил, аюулгүй байдлын талаарх мэдээллийг хүлээн авч, холбогдох байгууллага албан тушаалтанд шилжүүлэн, шаардлагатай арга хэмжээг зохион байгуулж шийдвэрлүүлэх; 
3.1.4.Боловсролын сургалтын байгууллагад “Нээлттэй суваг” ажиллуулж, эрсдэлийг мэдээлэх, санал гаргах боломжийг бүрдүүлэх;
3.1.5.“За бол заавал хийе” албан ёсны цахим хаягаас хөдөлгөөний албан ёсны лого, контентыг түгээх, *За бол заавал хийе, *За бол заавал хаштаг  ашиглах, орчин тойрныхоо эрсдэлийг илрүүлсэн бодит  бичлэг, зураг оруулахыг дэмжих, чиглүүлэх; 
3.2.Салбар бүрд хүүхэд хамгааллын бодлогыг мөрдүүлж, хүүхдийн эсрэг хүчирхийлэл эрсдэлийг бууруулах; 
3.2.1.Байгууллага, аж ахуйн нэгж бүр  “Хүүхэд хамгааллын бодлого” батлан хэрэгжүүлж, эрсдэлийн хяналтын хороог байгуулж, өөрийн эзэмшлийн талбай  болон гадаад дотоод  орчиндоо эрсдэлийн үзлэг хийж, хор уршгийг арилгах; 
3.2.2.Байгалийн гамшигт үзэгдэл, томоохон гол мөрөн, нуур, үер усны гамшгаас урьдчилан сэргийлэх үзлэг хийж, анхааруулах самбар, хяналтын камер байрлуулж, эргүүл хяналтыг аймгийн хэмжээнд зохион байгуулж, эцэг эх асран хамгаалагч нарт сэрэмжлүүлэг хүргэх; 
3.2.3.Шинээр баригдаж байгаа болон дутуу баригдсан барилга байгууламж, авто зам болон засвар үйлчилгээ хийж байгаа объектод орчны эрсдэлийн үнэлгээ хийж, аюулгүйн бүс, хаалт, хамгаалалт хийх, анхааруулах самбар байршуулах;
3.2.4.Худалдаа үйлчилгээний газар,  амралт сувилал, аялал жуулчлалын бүс, хүүхдийн зуслан, цэцэрлэгт хүрээлэн, усан сан, спортын зам талбай, хүүхдийн тоглоомын талбайн гадаад, дотоод орчин, ариун цэврийн байгууламж, бохирын усны шугам, ил гарсан цахилгааны утас, эвдэрхий шат, хаалга, шилэн хийц, траншейны нүх, самбарын эвдрэл гэмтэл, хөдөлгөөн, ил ухсан суваг шуудуу, нүх цооногийг шалгаж, галын аюулгүй байдлыг хангуулах, зөрчлийг арилгах, анхааруулах зөвлөмж, санамж самбарыг шинэчлэн байршуулах;
3.2.5.Уул уурхай, арьс шир, барилга, хөдөө аж ахуй, газар тариалан, хог хаягдлын менежмент, саун, массаж, үзвэр үйлчилгээ, энтертайнментын салбарт үйл ажиллагаа явуулж  байгаа хуулийн этгээдийн гадаад, дотоод орчны эрсдэл, бүтээгдэхүүн үйлчилгээний  чанар аюулгүй  байдлын үнэлгээг хийж, зөрчлийг арилгуулах,  дахин давтагдахаас урьдчилан сэргийлэх, тусгай хэрэгцээ шаардлагатай иргэнд  ээлтэй орчин бүрдүүлэх ажлыг  зохион байгуулах;
3.2.6.Сургууль, цэцэрлэг, дотуур байр, хүүхдийн зуслан, хүүхдийн үйлчилгээний байгууллагын орчинд хүүхдийн аюулгүй байдлын үзлэг шалгалт зохион байгуулах;
3.3.Нийгмийн бүх орчинд олон нийтийн санал санаачилга, хамтын ажиллагаанд суурилсан хүүхэд эрсдэлт нөхцөлд өртөхөөс урьдчилан сэргийлэх ажлыг эрчимжүүлэх; 

Дөрөв. Хэрэгжүүлэх үе шат: 

     2026 оны 06 дугаар сарын 01-нээс 2027 оны 05 дугаар сарын 30-ны өдрийг хүртэл

Тав. Удирдлага, зохион байгуулалт
5.1. Ажлын хэсэг нь энэхүү удирдамжид заасан чиглэлийн дагуу хэрэгжүүлэх арга хэмжээний төлөвлөгөө боловсруулж, гишүүдийн ажил үүргийг хуваарилан ажиллана. 
5.2.Үндэсний хөдөлгөөнийг хамтран хэрэгжүүлэгч нь бүх шатны төрийн болон төрийн бус байгууллага, олон улсын байгууллага, аж ахуйн нэгж, байгууллага дэмжиж ажиллана.
5.3.Ажлын хэсгийн гишүүд хариуцсан чиглэлийн хүрээнд хэрэгжүүлсэн арга хэмжээ, илэрсэн зөрчил, эрсдэл, тэдгээрийг арилгуулахаар авч хэрэгжүүлсэн арга хэмжээний талаарх тоон мэдээлэл,  тайланг тухай бүр маягтын дагуу  хугацаанд нь гаргаж  Хүүхэд, гэр бүлийн хөгжил, хамгааллын газарт хүргүүлнэ.
5.4.Баян-Өндөр, Жаргалант сумдын хэмжээнд салбар дундын Ажлын хэсэг байгуулж, үндэсний хөдөлгөөний хэрэгжилтийг зохион байгуулж, холбогдох тайлан мэдээг тухай бүр Хүүхэд, гэр бүлийн хөгжил, хамгааллын газарт хүргүүлнэ.
5.5.Хүүхэд, гэр бүлийн хөгжил, хамгааллын газар нь Ажлын хэсгийн үйл ажиллагааны тайлан, мэдээг нэгтгэн Ажлын хэсгийн даргад танилцуулж, шаардлагатай мэдээллийг холбогдох байгууллагад хүргүүлнэ.
5.6.Ажлын хэсгийн дарга нь үйл ажиллагааны хэрэгжилтийг зохион байгуулж, үр дүнг үнэлэн, шаардлагатай арга хэмжээний талаар холбогдох байгууллагад санал хүргүүлнэ.
5.7.Үзлэг шалгалт, эрсдэлийн үнэлгээний явцад олж авсан байгууллага, хувь хүний мэдээллийн нууцлалыг ажлын хэсгийн гишүүд чанд хадгалж, холбогдох хууль тогтоомжийн дагуу хадгална. 

Зургаа. Хүрэх үр дүн

6.1.Нийгмийн бүх орчинд хүүхдэд учирч болзошгүй эрсдэл, хүчирхийллийг таньж илрүүлэх,мэдээлэх, хор уршгийг арилгах, урьдчилан сэргийлэх тогтолцоо бэхэжнэ. 
6.2.Хүүхдэд учирч болзошгүй аюул, эрсдэлийн мэдээлэл, гомдлын шийдвэрлэлт 90 хувьд хүрсэн байна.
6.3.Төр, хувийн хэвшлийн байгууллага, иргэдийн оролцоо, хамтын ажиллагаа хяналтын тогтолцоо сайжирч, хүүхдэд учирч болзошгүй эрсдэл буурна.
6.4.Нийт байгууллагын 80 хувь нь хүүхэд хамгааллын бодлоготой болсон байна.
6.5.Аймгийн хэмжээнд хүүхдэд ээлтэй санаачилга өргөжин хөгжиж, хүүхдэд чиглэсэн хөрөнгө оруулалт, бүтээгдэхүүн, үйлчилгээний хүртээмж нэмэгдэж, хүүхэд хамгаалалд иргэн бүрийн оролцоо, хариуцлага бэхэжнэ.

